gimmy256/lumasaba_dialects huggingface dataset:
Yaba niyono usasula bafundi baakye nga bamalile mulimo.
Biitu yaba byeesi iyeye akula yaba abitamo magyesi magali.
Mulimo gweesi yaba akola yaba gumugyeesa manambo.
Yaba anyala ama ingo aza muzimbusano heesi bamulangile.
Yaba ni baaba weefe naye amwiyigina milimo gyeewe.
Lisuubi lyagobolamo kukyaalo nga heesi akyuuka.
Baaba yo naye igaata kubaganisi bemukanisa yekukyaalo.
Bayaaya beewe bakulu mbeele kebatela kumuganikayo da.
Mbele nga bezele kumuganikayo, abashalagila busa aza.
Nalundi mbeele kabiisamo lugoosi da buli lweesi bezela.
Isaambo yeewe mbeele yamuletela buli muutu kumusuula.
Mbeele akagwakunzila kaawo umuyeeda da kutusako umugyelema.
Umugyelema weewe mbeele niyono wika ikatale aza amusuda.
Mbeele abuya naabi ikatale nga alikuunywa mubisi mutafu.
Nibabaana beene beewe mbeele bamuwuyako lwekunywa.
Zingubo zeewe zoosi mbeele zayinukaga lwekugwaga munzila.
Kuugwa kwo mbeele kwamuletela naabi babiifi kumwiiba.
Lundi baamwibako silingi yaba zeesi atambiile mweesi mubuufu.
Isaambo yeesi baamubugulamo silingi zo yaba yegamagyesi.
Baakye bamuwombelesa nga azile kuunywa niyo bamulinda kunzila.
Nga heesi bamulinda kunzila, baamanya bati asudile mapeesa magali.
Kagyila bamudima ibutangisi bibisa mwibaale basila boosi.
Nga heesi aagwa baadima zindimo kwaama mwibaale.
Bananika kuheeza silingi kwaama mufuko zeewe zoosi.
Kyiitu kyikyabiyangisa kyaba kuduya nga silingi zeene kezilimo da.
Boosi biyanga naabi bakyukanako lwekuba yaba badinganile.
Bambasa bati mudwena kunibo abisile silingi zeene zoosi.
Lunaku lwo kebamanya bati mudweena kwibobo abadilemo luukwe.
Mudweena kunibo niyono uwabadyamo luwomelo boosi.
Nga heesi abadyamo luwomelo bakyuukanako banyene.
Wakyaawe uwabadyamo luwomelo aza abolelako baba yo.
Neenga yaaba aza kufilwa mapeesa magali geesi ataambile mweesi.
Kyees baakola niyo kumwabulamo zingubo zeewe zoosi.
Nga heesi bamwabula zingubo zoosi, bamuleka haweene wo.
Lunaku lwo baaba yo kale ayiga lisoma neenga kaayiga da.
Nalundi bamutega kunzila nga alikugyeenda nga ama ikatale.
Nga heesi agyeenda naabi, aduya batele kyisaala munzila.
Nga heesi abona kyisaala, ema ananika kukyitusa munzila.
Nga heesi inama kukyitusa munzila, basigu bamugwako.
Basigu bo yaba babiifi, bamubugulako silingi zeewe zoosi.
Nga heesi bamubuglako silingi zeewe bambasa bati kaawo ubone da.
Nenga kana yabawo umuutu yaba uli kubita izila.
Umuutu yo yaba niyo yaaya weewe wene nga niyo uwababona.
Yaba iyeye alikwama kusafali aduya umuutu weesi bali kwiita.
Katano iyeye aabasa ati bamuhambile bali kumwiita.
Yaba alikubalomba kumulekela bulamu nga heesi bamuta haasi.
Atama nga abalomba paka bamuleka bamubugulako silingi.
Abalomba ati bayile byoosi byebagana bamulekele bulamu.
Kyinyene kyo kyeesi bakola, bamwibako silingi zoosi.
Asigasa busa zipapula zeewe zekumulimo ni zeliduuka.
Yaaya weewe yo niyono uwa gyuliza babiifi babamuhamba.
Kana yaba niyono basaale beewe beene beesi anywa nabo.
Lunaku lulwilako baduyana nga zindaalo baaza kuunywa.
Nenga baaba yo kaabako da bulimuutu mubaala iteeba.
Biteeba kyidabule kumunywi wakyaawe kuleka kweeza.
Yaaya yo kana aba umugyesi naabi boosi abahambisa.
Nga heesi bakolizaga batyo yaba alikubahambisa kusimu.
Abahambisa kataambi koosi kusimu niyono aza akawa yaaya weewe.
Kudabusa kumbuga yo mbeele yaaya weewe akyikuganikako da.
Mbeele lwekuuba batya kweeza nniyo wakyaawe abamanye.
Maanga babamanya bati umusaale waawe kaliwo kale baamuyoda.
Nenga ibobo kaawo kyeesi bakola kubona nga bayoda wakyaawe.
Wakyaawe naye ola inyaanga naye akyaawa bulamu.
Nga heesi bamwogesa kataambi kebasaale beewe, anyiiga naabi.
Aloma ati baatu bano bamwiibako silingi zeewe zingali zityo.
Nga heesi baamwiiba batisatisa nikuwiita bamutusewo.
Nakyityo balomba basilikale kuhamba baseeza bo bababohe.
Alomba ati babahambe babingisa mugati bamalemo myeeesi.
Umulamuzi alanga bagyulizi kwama kuzimbega zombizana.
Umulamuzi nga amalile kusila mumusango gweene akalawo.
Akalawo kubigalila kumala myaaka gyibili lwekugana kwiita.
Nga bamalile kukala musanga wao niyo heesi umulebe awolelako.
Umulebe yo mbeele ikala mutebe yeewe ni kwiyembelela kugali.
Balamuzi baandi banala kuudya inguzi kagyila misango gyibulaga.
Bifuku biindi nga umusibe adambileko pulida, bamufunila.
Nakyityo buli muutu weesi bawozesa akakuuba ni puliida.
Umusibe nga amayile musango kyimuyeeda kwingwonangwona.
Nga ingwonangwonele kyimuyeda naye kumanya isambo yekwiwozako.
Maayi weefe yaba akulomela kuganikizaga mazima lwaawa.
Yaba nga wakolela kyiitu nga kuteeba uganikilawo mazima.
Yaba nga wamuwombesele niyono amanye, yaba akukuba zipimbo.
Yaba nga wabusile yaba agana wamweene wiwabilayo.
Nenga wasilile niyo umweene akyiduye ufunilawo bukube.
Yaba fabeene kwiwabilayo kwamulomba kukwiyakila.
Niyembelela naabi paka nagona ni liilo nga akyikugobola.
Nga nagonele liilo, maayi eeza ateeba bamubolela.
Nenga kyanziyangisa kubona nga kaawo kyeesi aakola da.
Nambasa iti ambikile fana mudikini nyono anange akube.
Namanya busa iti anziyakiile akaba nga kakyiganikako da.
Maayi weefe aazakufa nga akusomesele zisaambo.
Zisaambo zeesi akusomesa zakuyeeda naabi kubawo.
Zisaambo zekuyeeda baatu babali mubuwandalafu.
Akulegela nizisaambo zekwisonesa esi umuutu weesi kukoosele.
Akusomesa ni saambo yekutaamba nigamaani hakali kubitulako.
Yaba maayi weefe umutaambi naabi lweekuba bamukusa batyo.
Kagyila bakana beewe nga maayi weefe yaba umutaambi.
Mayi kuuba umukaana umukulub haango kyamuyeeda.
Akula nga niyono ulela baakye boosi nga niyo ubasiinga.
Akusa baakye boosi nga niyono ubatangilila mubyoosi.
Iyeye mbeele anyala kuuza aleeta meezi kwaama iluuzi.
Nga amalile kudeeka bidyo, aze mukyigona kukala bunyaasi.
Yaba milimo gyi gyoosi kuku weefe amulegela kugyikola.
Yaba gyoosi agyikola hakali kwingulungunya kwoosi da.
Lwekuuba mbeele afayo naabi kubona nga biidyo bisha hangu.
Isaambo yo yoosi asamesa feesi basinde ni bakaana kataamba.
Balala yaba bali kuuza kubyaala kasooli nga zindaalo.
Balala yaba bazakubyaala wanyambi nga heesi bakolizaga.
Ifula nga heesi yasiguka, yakuba kumala imbuga indeeyi.
Miguunda mbeele gyalinda busa ifula ikubeko niyo babyaale.
Nenga ifula nga heesi yasiguka, yakubizaga kyiilo nigumuusi.
Baatu baba minya bugali kebaafuna imbuga kubyaala da.
Ifula yabuya naabi nga ikuba lwaawa hakali kwagamisamo.
Yaba iyeye buli mwaaka alimamo kabili oba kadatu.
Aloma ati nga azile mumoni niyo abyale zinyanya anafilwa.
Zinyanya zeene nazo yaba zinafa naabi zidambeko buyeedi.
Nakyityo akalawo kulimako busa kasooli ni wanyambi.
Alima busa biitu bibili lwekuuba kaagana kufilwa da.
Kebaafunamo kyigali da lwekuuba ifula yaba ingali.
Umutangilisi we byebulimi alomela balimi kwizililisa.
Nakyityo mbeele baaka kwingwoonangwona ileke kubadambisa.
Balimi babawulila kyikukulo kyo bakyizilako niyo babawona.
Nenga balimi baakawulila bufuna buwandalafu lweku leka kumanya.
kagyila kyiba kyilayi nga uli umulimi kutegyelesa makuwa.
Nga wategyelesele makuwa imbuga gyiindi baganika binabawo.
Kagyila waka kufayo kutegyelesa makuwa nga bagasoma.
Lwaawa iba isaambo indayi kubanga utegyelesa mawulile.
Nga wategyelesele mawulile lulala baganika biitu bikulu.
Baaba woose ikyebulila nga yaba agana naabi makuwa.
Yaba lwaawa agyenda aza ilugudo kugula zipapula zegamakuwa.
Yaba nga agulile agyenda nga alikwiwulila bulayi.
Mbele silingi zekugula makuwa geene go kezidambamo da.
Balimi boosi mbeele babalomela kwihandikisa ni ligombolola.
Baayi nabobo ifula ingali yabadambisa milimo gyaawe.
Yaba babanasa byaayo byaawe kwaya haanze nabo babonabona.
Yaba balinikuza kuyodela byaayo byaawe biidyo.
Yaba nigameezi baka kwamisa kyibalako lwekuba gagotezaga.
Imbuga yo yaba ipandalafu naabi kubalimi ni babaayi.
Lwekuuba baatu kebalima naabi da basubuzi nabo bakyukamo.
Ibeeyi yebiidyo yanina mwaaka gwo lwekuuba biidyo byaba bide.
Biidyo kukatale nga heesi byaba bidambi, basubuzi baninisa ibeeyi.
Basubuzi nga heesi baninisa ibeeyi yebidyo baatu nabo babonabona.
Yaba baatu badya mulundi gudweena mulunaku lwekudaamba.
Imbeela yo yaletela baatu bagali kugobola mubudaambi.
Umutangilisi welinaambo naye eeza aganikako kuzimbeela zebabaatu.
Aloma ati balikuza kugaba biidyo mubyaalo bibikosewele naabi.
Nga heesi aaganika, mweesi gugwilako biidyo byadabula mubifo byo.
Kugaba biidyo kwo kwayeeda baatu bagali kuwona izala.
Baatu baandi mbeele baza lunaku lwoosi nga kaawo kyebadiile da.
Nenga heesi babawako buufu ni wanyambi, kyabayedagako.
Mubisinza biidi mbeele baza bakongola busa miyembe baadya.
Hakulala nga mbeele badambile miyembe banywa busa meezi.
Imbuga yo baatu bagali baafisa byaayo byaawe bigali.
Iliyo umwaana weesi naduya nase natya lwemboneka yeewe.
Imboneka yomwana yo yaba yiyembelesa busa buli umubonako.
Yaba anyaala yeesizana asigasako busa mutwe nga niyo gubonekako.
Yaba zimoni zeewe nazo zaagwamo mugati nga luda lweewe lugali.
Yaba agyenda busa bukuna hakali zingubo zoosi lunaku lwoosi.
Yaba nikyibuno kyawako nga ubona busa magumba gonyeene.
Yaba nga wamusiileko unyala ni kubala zimbafu zeewe.
Yaba zisaya zeewe zawako zoosi nga mumoni ubona busa magumba.
Kyiitu kyikyanziyangisa niyo kumubona nga ali kugyenda.
Yaba nibudoto bweewe bwo bwoosi anyala kwisuda agyeenda.
Yaba zinyumilo zeewe ziziina naabi nga umubonelawo.
Kugyeeda kweewe yaba kumudambisa lwekuzinikana.
Nga heesi baganisa biidyo, baananikila bubaana nga iyeye.
Baana nga iyeye mbeele baadamba biidyo kumala imbuga indeeyi.
Kwaganisa biidyo kyayeeda naabi nibamaayi babanunisa.
Bamaayi bababezaga nibabaana babanuna babawezaga mabeele.
Babawa mabeele gebubuufu niyono batabulizage babawe.
Baana bakanuna mbeele babagabila buufu bwebuulo.
Buufu bwebuulo, buyeeda naabi baana bagyekye kukula.
Babasomesa isaambo yekutabulamo mabeele gebuufu.
Babasomesa n'isaambo ye kutabulamo buufu bwebuulo.
Buyeedi bubwama mubakulu bwayeda naabi baatu bagali.
Zikanisa nazo nananika kwikolamo mulimo kubuusa biidyo.
Ikanisa yeefe yabuusa silingi ze kuyeeda baatu babali ninzala.
Kwabusizaga silingi buli sabiiti yeesi kwaduyanizaga.
Biitu bibyabusiwa byoosi babisuda babiyila mubyaalo byo.
Nga heesi babiyila keyabawo kyiitu kyoosi kyikyadambisako da.
Baatu bemubyaalo byo nga heesi babyaganila, bikoya naabi.
Kyenyoowa kyaba kuleka kwagamisa mooyo gwekugaba.
Kyiba kyilayi kugabanako n'umuutu guundi kyeesi weele akuweele.
Umuutu ugaba byeewe ilosela kufuna biindi kwaama wo weele.
Kyiba kyilayi kutambisa kade keene keesi uli nako kuyeda baatu.
Biitu bibikolekana nga mwaaka guwako biba bigali naabi.
Baatu baandi baba balikugana kusenguka baze muunzu indayiko.
Balala baba balikuyoda ingubo indayi yegumwaaka.
Imbuga 'yo iba yekudima zinzila kuyooda inyama ni biidyo.
Baatu bagali badima zinzila kuuza kuyooda buufu.
Biidyo byeesi bayooda niyo byekuudya kumasalikana.
Bakulistayo ni bakulisitu bakusa lunaku lwegamasalikana.
Balukusa lwekuuba niyono lunaku lwo muwonesi waawe.
Umuwonesi waawe aasalikana kulunakunga lwo.
Bugano bugali bubwaganikiwa nenga kaawo kaminya ka da.
Kusalikana kwomuwonesi waawe yo kwabamo bisekesa bigali.
Nenga kabaka weene asalikanila mukyidala kyezikaafu.
kusalikana kweewe bakulwanisa naabi nenga paka asalikana.
Umuwonesi yo asalikana umugyelema akamayizagako umuseeza da.
Kusalikana kweewe yabayo umungoosi uwamuganikako.
Bangoosi baba bagali babaganika kumuwonesi bilomo bilayi.
Baloselako bati akaganzulule basibe bemumabuusu.
Baatu nga heesi bategyelesa kagano kanoyi bagobolamo lisuubi.
Yaba baatu bagali baboyewa mubyefuna, mubwiifi ni mubulwaale.
Nenga heesi bafuna makuwa gano lisubi lyaawe lyagobola.
Lisubi lyaawe nga lyagoboole bananika kumulindilila.
Balindila myaaka migali nga balindilila bilomo byo kudabusililwa.
Bangoosi baganika bilomo bino nga weele niyo ubatambisa.
Ni bangoosi beene kebaafunako ikabi kubonako byeesi baganika.
Ibobo babibonela mumooyo niyono baganika byeesi baboone.
Kyekabi indayi bilomo byeesi baganika babihandika haasi.
Nga babihandikile kuzapapula, zabikiwa bulayi kyibala.
Hakuutu heesi zabikiwa mbeele kozidabulako wangu da.
Kuuza kuzidabulako mbeele waka kufuna lukusa mubaatu bagali.
Nakyiindi kaale ko mbeele baatu badambi bati nebafugilisiwa.
Bakabona bonyene mbeele niyono bafugilisiwa kuzayo.
Yaba nga baganile kwikyabusamo baza baloomba kabona.
Baza bamuloomba lulusa abasomelemo bilomo bibyahandikiwa.
Baatu boosi yaba balindilila lunaku lweesi umuwonesi anasalikana.
Bangoosi mbeele baloma bati umwaana yo aliiba umuhinga.
Nakyityo mbeele baatu bamanya bati umuwonesi akaabe kabaka.
Naluundi mbele bamusubila kusalikana nga umwaana womuyiinda.
Neenga nga heesi eza abonekela muungo mwomudaabi.
Maayi weewe mbeele naye abagawo busa atyo.
Ligambila lyeewe lyaloma liti buli muutu agoboleyo iwaawe.
Bagoboleyo iwaawe heesi babasaala kuuza kwihandikisa.
Nakyityo baaba yo n'umugyelema weewe bahaamba inzila.
Bananika kugyeenda nga baza iwaawe heesi babasaala.
Maayi mbeele ali hakusito niinda yegyimyeesi mwenda.
Bagyeenda kumala imbuga ideeyi paka badabulayo kyiilo.
Nga badabuule kyiilo, bananika kuheenza hakyifo hekugona.
Aheenza naabi nga kaduya da paka imbuga yabitawo.
Nga ahenzele akasikanile akalawo kuuza kulombako kyidaala.
Umuutu wekyidaala kyeene abashalagila amala abufugilisa.
Nga abafugilisile bazilawo bahamba kaafo kemusonda.
Agonesawo bulayi umugyelema weewe amala atula hanze.
Atula haanze kuuza kuyoda umusawo umusalisi kumuyedako.
Nga heesi aza, aduya umusawo weene beeza bombizana.
Umusawo abanguwisa eza ni gamalesi geene gekusalisa.
Umwaana nga asalikanile, mungaazi yabonekawo inyenyeesi.
Yabayo basakulu bagyesi babasoma bifuku n'inyanga yekyaalo.
Umuyinga weesi baduyayo aababolela ati akyikufunako makuwa go da.
Bamubolela bati iliyo umuyinga usalikanile kukyisinza.
Bamubolela bati mbeele balikumuheenza bamusaaye.
Abalomba kweeza bamuboleleko nga baduyile umwaana yo.
Baatulawo baaza nga balikulondelela inyenyesi ibaletele.
Inyenyeesi yagotawo nga heesi badabula kunzu yebuyiinga.
Nga bananikile kugyenda batulewo ndi yilamo yaboneka.
Nga yabonekele bagyilondelela paka heesi badabula mukyidaala.
Inyenyeesi yagyeenda paka yaaza kuwolela kuuzu yeesi umwaana aba.
Badabula haweene wo nenga baabona kyeesi bakabonezagako da.
Kyitiifa kyeesi babona mbele kebakyibonezagako da.
Baaduya buwanga bugali buli mukyidaala nilugoosi.
Baambaasa bati iliyo zitaala zindi zeesi bateeleko nenga kaawo.
Beeza nga basudile bilabo byo mwaana umuyinga usalikanile.
Mubyebaleeta mwabamo zaabu, feeza, mwabamo nigamafuta.
Bamuletela biitu bigali lwekuuba yaba bamanyile kyeesi ali.
Biitu byeesi baaleta maayi ni baaba babibikila umwaana.
Babibika bulayi nga akulile niyono abitambise kwiyedesa.
Mumbuga yeene yo yabayo babaayi begamakyeese ni zimbusi.
Yaba bikaale kyiilo ikyigyeewa nga balikuliinda byaayo byaawe.
Malayika ababonekela abamanyisa makuwa gagabeelwo.
Malayika nga heesi abamanyisa kyikyibelewo agotawo.
Nga amalile kuganika makuwa malayi neyabonekawo kyaalo.
Kyaalo kyebamalayika kyaboneka mungagyi nga kyili kwimba.
Mweenya gweesi biimba yaba guli kuboola makuwa malayi.
Bimba mweenya gwo paka gwawako niyi batulawo.
Baayi kebanyalisa kwiyusako waade mitwe nga mwenya guliko.
Kyitiifa , lugoosi ni gamaani byaba bigali nga bali kwiimba.
Baayi bo kyiilo kyeene kyo baaza kuyoda umwana usalikanile.
Baaza nga batebelesa kudabusa heesi bamuduya mukyidala.
Nabo nga heesi beeza basudako bulabo musaambo yebumeeme.
Basuda kameeme kabusi ni kameeme kekyeese byoosi biwaanga.
Basuda baletele umuwonesi wekyikyaalo usalikanile.
Maayi weewe ni baaba weewe niyo bababyaganila.
Masakulu bagyesi bo nga bamiile wo baaza busa kunzila gyiindi.
Baaza busa lwekuuba bamanya bati umuyinga anyala amwiita.
Umuyinga uwabako awulila buubi nga umwana yo asalikanile.
Imbuga yo atuyana naabi nga alikwambaasa kyekwisako.
Alanga bawabuzi beewe abiitebako kyekukola niyo bamubolela.
Gundi amubolela kwiita baana boosi baali haasi hegumwaaka.
Nga heesi awulila byambaso byaawe byoosi atobolamo kyidweena.
Akalawo kubitisa ligambila kwiita baana babaali haasi hegumwaaka.
Imisili bamalayo mwaaka mubuufu niyono bagobola.
Umwaana waawe mbeele aza ahandalala apola pola.
Lwanyuma lwegumwaaka bahamba inzila ibagobosa iingo.
Bananika kuugyenda nga bagobola iingo lwekuba inyanga yadabuule.
Nakyityo bagyenda lugyendo numusiya waawe paka badabula iingo.
Nga heesi badabula iingo baduya balebe baawe nga babalindile.
Nga bakyesanile bilamo babagwaga mubifuba nga babaganila.
Bagobola nibibiiyu bigali nga biminya byaba bilabo byesi baafuna.
Lundi mubilabo byo mwabamo mafuta ni gamapeesa.
Baatu babaaleta byaayo mwabamo zikyeese ni zimbusi.
Balala babaletela zingoko nizikudukudu ni biidyo biindi.
Baatu babadambizaga kyekusuda beezizaga busa nigamapeesa.
Nga bezele nigamapeesa Bateezaga mukyibo kyikyaba kutulo.
Buli muutu wuwaletizaga kyilabo yaba amusaayako.
Umwaana yo kumusaaya kyamuletela kumanyikana naabi.
Baatu baganizaga naabi kuuza kubonako umwaana weesi basaaya.
Baatu babezizaga nabo bakakasa bati umwaana yu wangyawula.
Baatu babaamusilako balala baloma bati afanila dala nga umuyiinga.
Yaba adabusile myaaka gyidatu neenga asha magyesi mumetwe.
Ludweena nga maaayi nibaaba baziileko hanze abagotako.
Bamuhenza baleko kumuduya kana mbeele ali muyekaalu.
Nga heesi bamala lisaba iyeye atama inyuma muyekaalu.
Atama inyuma nga alikuganika nibakabona ni basakulu baandi.
Bakabona boosi nibasakulu biyanga naabi magyesi gagaamwamizagamo.
Maayi weewe ni baaba weewe baamuyooda paka heesi bagobolayo.
Bamuduya ikasile bakabona boosi nga bali kumutegyelesa.
Nga bali kuuza ingo bamuteeba lwakyiina abadambisile atyokyi.
Abalomela ati mbeele akile kuuba munzu yo baaba weewe.
Baasila busa babita ninaye paka iingo hesi bawolela.
Yaba biyembelele lunaku lwoosi nga bali kumuheenza.
Umwaana waawe nga akyiili zinaku munaana, bamukyeba ipalu.
Umwana yo egyila ipalu nga akyiili busa zinaku munaana.
Yaba kyili musaambo yaawe kukala umwaana ipalu nga akyiili.
Buli mwaana umusiinde yaba akile kukaliwa ipalu nga akyiili.
Imeeme yeesi bawongayo yaba yakile kuuba inzowu.
Bakabona yaba nabo bakyebi lwekuuba yaba bakala baana ipalu.
Baana beesi bakalizaga yaba baba bingyile kyiika kyikulu.
Umwaana yo naye imgyila ipalu baba nga bamutongozele mukyika.
Lisiina lyeewe mbeele bamutyuuka kulunaku lweene lwo.
Yaba maayi ni baaba bangwonangwona imbaga lwomusiya waawe yo.
Yaba atambizaga ni baaba weewe milimo gyekubeeza.
Yaba mulimo gwobaaba weewe mukulu gweene ne kubeeza.
Maayi wewe yaba ayedako milimo gye haango ngo yo manyile.
Yaba ayedako kusiinga zingubo aza meezi, adeeka biidyo.
Yaba nga yabelewo mikolo aza naye idubaasa mubadeeki.
Yaba naye amanya naabi kudeeka biidyo byekumikolo.
Yaba bamulaanga naabi kudeeka kuzimbaga zebabaatu.
Yaba biidyo byeewe bingaaha naabi nga niyo udekele.
Iyeye yaba ali nikyilabo kyekudekela baatu bagali.
Yaba nga adekele biidyo kaawo umuutu yeesi ufika da.
Yaba adeeka biidyo byoosi byawawo haleka kubawo umuutu ufikile da.
Kutaamba kweewe mbeele kwamugyeesa mubifo bigali.
Yaba isambo yokyi nayeye yeesi afunako buufu.
Kwaza mwigangyilo kuuyoda umusawo unyala kukuyeeda.
Kwamuduya kunzila nga kuli kuuza mwiganyilo.
Akulomela ati ali kutalako haanzi ludaambi luti niyo agobole.
Kwafugilisa kwamuinda nenga kwaza kuduya nga kali kugobola da.
Inyaanaga yo umulwale weefe ilosela kuuba buubi.
Kwaduya umusakulu yo kunzila uwakwimisa kukuteeba.
Akuteeba heesi kuli kuuza kwamubolela heesi kuli kuuza.
Ilamo akuteeba kyeesi kuli kuheeza kwamwilamo hangu.
Yaba kulinanikile kudima akulanga akubolela byoosi.
Kwiyanga naabi lwekuuba mbeele kaawo umuutu umuboleleko da.
Kwanyoowa kwamusililila kubona nga aliko buwandalafu.
Kwakalawo kumusuda kwamuyila kutulo akuboleleko biindi.
Nga heesi akubolela naza kubona nga ali kutusayo kakyupa.
Akulomela ati kutonyezeko litondo lidweena buli lunaku.
Nga heesi akubolela atyo agyenda aza munzila yeewe.
Nga heesi aawetw isonda kwadima kumuteeba akugotako.
Kwagana kumuteeba lisiina lyeewe nenga yaba agotelewo kaale.
Kugotawo kweewe kwakuletela kwambaasa kuti abeele malayika.
Kyiilo kyeene kyo umulwale weefe aananika kuganikako.
Lunaku lulwilako enyuka ikala kubulili kwaganikako.
Ifefe kyeesi kwakola niyo kwilosela kumuwa meezi 'go.
Umulwale weefe lunaku lwekane enyuka ananika kugyeenda.
Bifuku byo yaba agona busa hasi nenga mulundi guno aagyenda.
Basawo baakusibula kunzagamo yesabiiti yene yo.
Basawo nabo biyanga naabi kubona nga umulwaale weefe awonele.
Lunakulwo umweene igyeesa kwaama mugati paka ahaanze.
Agyeenda atyo nga asudile kasawo keewe nga ali kuseka.
Nga heesi adabula iingo iweewe aduya nga bangwona ngwonele.
Kana bagyeni mbeele bibisagile mubimuli nga bamulindile.
Nga heesi adabula ati bamayo boosi bamugwako kumwaganila.
Inzaganila yo yamwiyagisa naabi ola ni kulila masiga.
Alila masiga lwegumwikoyo mugali gweesi aba nagwo.
Umugyelema weewe niyono ubezagile ninaye naabi mubulwaale.
Iyeye niyono mbeele umudekela biidyo nga bakyiili mwigangyilo.
Umugyelema weewe mbeele niyono umuyedako kwisinga.
Kyekusima weele naabi kuubona nga umulebe waawe awonele.
Ilako asiima naabi umwawule weewe ubeele nga eza.
Umwawule yo abezagile nga eza kumulombelako mwigangyilo.
Agamayo nga afukamile haasi kusiima naabi weele lwekumuwonesa.
Baaba yo abezagile umulayi nenga lunaku ludweena alwaala.
Nga heesi alwala mbeele kabonizagako kugana kwo da.
Maka gaawe lunaku lwo bakola imbaga yekwikoya.
Nga heesi bakola imbaga yekwikoya baatu bagali beeza.
Mubaatu babeeza nekwaba umugyelema weewe uwamuleka.
Umugyelema yo eza naye bati alikusangalila hadweena ninabo.
Umusakulu nga heesi amubonako, adambisiwa mumooyo.
Alagilisa basilikale kumutusa haanze lwekuuba kebamulangileko da.
Iyeye abona nga umusakulu ali kulwaala akalao kumuleka.
Nga heesi akalawo kumuleka umusakulu ilosela nibulwale.
Yabayo umugyelema mudweena uwamubona amuyedizagako.
Umusakulu yo lunaku ludweena nga yabitilewo imbuga amulomba.
Amulomba kuuba umugyelema weewe afugilisane bayilane.
Amugyelema yo afugilisa kumukwalikako bamenyezaga hadweena.
Nga heesi akwalikayo lunaku ludweena umusakulu aba buubi.
Umusakulu nga abeele buubi, umugyelema amugyesa mubasawo.
Nga bagyendele mubasawo babona nga kalikuwona baaluwa.
Nakyityo basuda umulwaale waawe baaza ninaye mwigangyilo.
Nga badabule mwigangyilo niyo heesi baduya umusakulu yo.
Kyekabi imbi umuzeyi uwabawa kakyupa kababolelako lisina da.
Abagotako busa gagyila bakyimulanga malayika woweele.
Umusakulu yo uwaba umulwaale afugilisa ati umuzeyi yo aba maalyika.
Kyinyoowa kyiza heesi bakwalike kugannizaga bagosi baawe.
Kyekabili kyiza heesi basakulu kuganizaga bagyelema baawe.
Kyekuyiga kyiindi niyo kutamba nigamaani kuwonesa bulamu.
Umugyelema womusakulu yo ataamba nigamaani mubulwaale.
Umugyelema womusakulu yo kengulungunyako da mubulwale.
Imbuga yoosi weele anyala kukuyeda musaambo yoosi.
Weele anyala kutambisa umuutu yeesi oba kyiitu kyoosi.
Kyekuyiga kyiindi kyaba kuyedizaga baatu boosi mukugana.
Baaba yo ufuna buyedi lwekuuba yaba naye ayedizaga baatu.
Basoleli baaka kumanya bati biitu biilayi bigana kwikalilika.
Nga walekele kwikalilika ufutula ikabi ibeele yoowo.
Nakyityo, feesi kwaka kutamo kwikalilika ni kufugilisa.
Maayi yo kyeesi kwamubonako niyo mooyo gwekwikalilika.
Nakyiindi maayi mbeele atamo naabi maani mukuomba weele.
Iliyo imbuga yeesi yaba umweene naye ali haasi nga umulwaale.
Kuwona kweewe kwayeda kuuba nga ilosela kuyeda umusakulu.
Umusakulu weewe ayilosela naabi kumugana lwe gumooyo gweewe.
Kebamanya bati italanyi yamubugule yamuyilile yamudiile.
Yaba bali bayiifi bane babaza kutega zisolo ukyigona.
Kyisaali kyeene kyabamo zisolo zingali zizidya baatu.
Nga heesi yamudya yalekagawo bisinza bindi byeewe.
Baakye ibo kebaamanyako da babona busa nga kuliko udambileko.
Nga baboone batyokyi bagalawo kuuba kyongyo bulinyanga.
Italanyi yeene keyabuya da, yagobole nga ilikuugana umuutu gundi.
Buwandalafu bwaba lwekuuba yaba igyendela kumisaala.
Yaba baatu beesi idya ibagwako busa kwaama kungagyi.
Bayiifi bakagako naabi kugyisimita nafuma nenga yabakasa.
Bayiifi yaba kwatamilewo babili bonyana mukyisaali.
Kyiilobikala hadweena baganikamo isambo yekwiita italanyi.
Bananika kusongola buyingo ni ga mafumu byesi baza kutambisa.
Imbuga yo kebabezaga nimuundu do lwekuba yaba bakyiil.
Kwafugilisana kugulinda gwoosi kuwayo heesi gwibisile.
Yaba nabo bagwingwonangwoneele ni gumutego mukulu.
Mutego gweesi baatambisa lunaku lw akwabako mafumo.
Nga heesi balukuula mutego, gwakuba isolo yo paka inyene yawonga.
Lweku wuunga yagona busa haasi lweku luwa naabi.
Nga bayilile ingo baafuna kusiima kugali kwama kubabikali.
Isolo yokyi mbeele yabonabonesa babikali bekukyaalo boosi.
Mbeele idya byaayo byeesi iduya kukyigyeewa yinulaga mala.
Isolo yeesi biita mbeele yadyako baana bagali naabi.
Kyaalo kyo mbeele kyalila isolo yokyi kwama kaale.
Bikoya naabi lunaku lweesi bagyitilako bakola nimbaga.
Isolo gana yo mbeele yayita basaale baaswe beesi baba nabo.
Bakyabulila nga heesi bazizaga mukyisaali ni bakyaawe.
Nga heesi bafunako ikabi kugyiita batamba ni gamaani.
Mutego gweesi baatambisa bagutako ni butwa bubulemasa.
Yaba nga bwingyiile isolo yoosi ilemala yawamo maani.
Isaambo yeesi biitamo isolo yokyi yabamo kwikalilika.
Isolo yo mbeele yatafuwa nenga baatu babili baginyala.
Gagano kanokyi kaligamo byekuyiga bigali byeesi kubona.
Kyinyoowa kaawo kyiitu kyikawawo da kukyibala ku.
Kyiitu kyakaba kyitafu naabi imbuga idabula kyawawo.
Katano nga heesi ubona isolo yo yaba yeesi buli muutu atya.
Isolo yo nayo yawawo muzizidakyika busa hakali kulwanako da.
Mutego nga heesi gwagyikuba nikugwahaasi, yawola busa.
Kyekuyiga kyiindi kyaba kuuba umwikaliliki mubyoosi byekubitamo.
Biibisila imbuga indeeyi nga bakyilinda busa isoloyo yeeza.
Kulinda kwaawe kwamamo nilayi lwekuuba isolo gana yeeza.
Nakyindi yezela dala mukyifo kyeene kunyanga yeene indayi.
Nakyityo nga wikalilikile utela kufunamo kyiitu kyilayi kuminyako.
Nakyityo kwikalilika kwegumugaso naabi kubulimuutu.
Kyekuyiga kyiindi kyaba kyiti magyesin gaminya maani magali.
Umuutu utambisile magyesi nigamaani gadambi aminyako guundi.
Aminyako guundi utambisile maani magali nigamagyesi gadambi.
Nakyityo kwaka kubona kuti kutamo naabi byambaaso nigamagyesi.
Nga bakolele mulimo mulayi kuliinda kyisinza lugoosi lubawo.
Bakakudimisa kyiitu kyoosi kyikyinyala kuleeta kumoyana.
Baatu nga badubasile byambaso kutambila hadweena kyiyeeda.
Kutaambila hadweena kyayeeda bayiifi banakyi kwiita isolo.
Nakyityo kyili kyikulu naabi kutambila hadweena buli inyanga.
Budweena kyiitu kyikulu naabi mukuzowazowana kwekyisinza.
Nga niyo kukule kukyaalo kwaaka kuyiga katambila hadweena.
Baatu beefe nga bagananile kyaalo kyeefe nikyikula waangu.
Ikulakulana ibawo lwegamagyesi nikutambila hadweena.
Nga niyoono kukule mukyaalo kyeefe, kwaaka kuganana.
Nga kwagananile kwamala kwatambila hadweena nikukula wangu.
Nibiiti bibikudambisa naabi nibiwawo lwekutahadweena mitwe.
Nga imaliliza kane inome iti, "..budweena niyo maani geene.."
Yaba umuseeza uwakutako kumulimilako muguunda gwo.
Nga heesi kwabona nga guzakuba muwandalafu, kwasuula.
Nga heesi kwasuula gaobola aloma ati alikukuloselako silingi.
Akulomela ati anakuwa silingi zingaliko kuminya zeesi aloma.
Nafe kwamukalila silingi zingali nga kwamanyile kuti nikugumala.
Kwaganika kutyo kwananika kugulima gwoosi paka kwagumala.
Nga heesi kwagumala akuwa silingi zeefe zoosi kwazaga ingo.
Buli muutu weesi baawa silingi akyuuka aza ingo iwaawe.
Baatu babasigala yaba balikugana umugaga abaloseleko silingyi.
Bakandisana n'umugaga kudabusa heesi afugyilisa kubaloselako.
Ategawo abaloselako kapeesa kadambi kati lweku taamba bulayi.
Silingi zeesi aabawa balala bakalawo kuzigulamo zingubo.
Basoleli baandi bakalawo kuuza kukuba izaala imiwaalo mukatale.
Bamaayi ibobo bakalawo kuuza kubowa mazuune gaawe.
Yaba imbugayadabule yekuza kubowaga mazuune ikatale.
Basubuzi babeeza mwaaka gwo beeza nizingubo zishaaka.
Baaleta zingubo zo bazifumula haasi mukatale nga bazigulisa.
Ibeeyi yeesi bagulisizagilako yaba ye haasi naabi.
Baatu bagali bafuna ikabi kwigulila zingubo zindayi.
Balala baakalawo kuuza kukyakala ni bakasi hangolobe.
Baminya bugali bagonaga muzibaala zeesi banywezagilamo.
Baala baagula bamalaya baza bagona nabo mubisengye.
Babakagana kukyakala ibobo baaza busa ingo baagona liilo.
Yabayo basoleli babanywa naabi bameela bibilila inzila.
Nga bibilile inzila ibaletele, baaza mumugunda gwabeene.
Baaza mumugunda mwo biyedamo bamala baaza bagona mumadoote.
Umweene we gumugunda eza nga aboone baatu mumugunda mweewe.
Aza afuna ipimbo kwaama kubusitaani bubwaba kuupi.
Eza zindimo zonyene niyono akubaga basoleli bano.
Iyeye aza mumoni nikubakuba zipimbo lwekwingyila mugunda mweewe.
Nga amalile kubakuba niyono abateeba kyibaletele mugunda.
Gundi amulomela ati baboone nga baluwile niyono beeza.
Uwilako aloma ati aboone nga zinyenyesi zingali zagwile.
Awagamayo niyono uwakusekesa naabi isaambo yeesi aganikamo.
Aganikila mwigono lyehangagyi gabaali kyibala naabi.
Aloma ati iyeye mbeele awungilemo niyono akalawo kuwolako.
Hati ga heesi aganika atyo bulimuutu atulika ziseko.
Iyeye aganika nga kalikusekako da nenga ifefe kyakusekesa.
Umusakulu wegumuguunda abikasa haasi hegumusaala.
Kagyila akalawo kumumanyisa umusakulu weewe kamonyo.
Amumonyesa mukutu bati kuliko weesi aamanya kubasoleli.
Nakyityo bamuwa naye ikabi kuganikako aganika amusongako.
Aloma ati lunaku ludweena nga alikuuza mukatale bamwiba.
Umusaoleli yo niyono uwamwibakon kasawo keewe kesilingi.
Eyo niyo isaambo yeesi amwibako kasawo keewe.
Amulomela kusila busa nikugobola ingo aleke kubulilako umuutu da.
Kyekabi indayi umusiya yo maayi yo aamuwambisa imboneka yeewe.
Amukyabulila ni ligono lyeewe lyeee lyeesi atambisa kwiiba.
Maayi yo aloma ati umusoleli yo umwiifi nibaakye boosi.
Kagyila aleeta kuteesa bati babahambe babayile kwigobolola.
Babayile mubegamagabila niyono bayedeko kuboneleza basiya bano.
Nga badabuleyo babakuba zipimbo paka buli muutu alila.
Gundi abalomba bamwiyakile niyo ababolele byoosi.
Guundi iyeye aganika byoosi byeesi akola byefwiifi.
Wakyaawe gundi iyeye asila kyimiinyi bamukuba paka alwaala.
Asuula kuganika kyiitu kyoosi esi basilikale niyo kyamukubisa.
Manga auwaganikako nga baakye kale naye bamwiyakila.
Neenga aiyeye aguma asila kyimiinyi niyono afuna bukube.
Kubasoleli beene boosi iyeye niyono uwaminya kufuna bukube.
Afuna bukube bwo lwebuuminyi bweewe baati kaali kuganika da.
Babiifi bagali bakoondo kebatela kuganika wakabakuba naabi.
Umwiifi guundi weesi bahamba kukyaalo iweefe yaba umukugu.
Umwiifi yo yaba umukugu naabi lwekuba yaba atambisa malogo.
Yaba iyeye mwakamukuba kaafada lwegamalogo geewe.
Yaba aaza mumasitani baamuwa malesi gagamulinda bulamu.
Yaba mwakamukuba iyeye kafada lwegamalogo geewe.
Baatu bekukyaalo mbeele baamanya bati akaasa basilikale.
Yaba awakamuyila muusi, mugaamba uduya bamuganzulule.
Nakyityo babikali bekekyaalo mbeele baamuluwila dala.
Nga bafunile ikabi yekumuhaamba bagyitambisa kumukuba.
Bamukuba bigyele bi byoosi nga kafwa da paka baluwa.
Nga baluwile, yabayo umuutu mudweena awaleeta kyambaso.
Aloma ati bamukaleko bigyele byombizana bamulekule.
Umuseeza umwiifi yo awulila kyaambaso kyo abasulisa.
Abolagilila heesi maani geewe gaama niyono bamunyalisa.
Nga heesi bakala iyilizi yokyi, aweela busa kabili akalika.
Lunaku lwo niyo lweesi baatu bamanya bati babifi balosi.
Babiifi balala kana batambisa maani go musigu sitaani.
Lunaku lwo nga heesi baloma, zinaku zo'mwiifi zawako.
Yaba nabo kana bamuluwa mize gyeewe nikubadambisa.
Lunaku ludweena naduyana numukaana umuzuungu mukanisa.
Kwayeesana muluzungu ambolelako bibimuhambako nase namubolela.
Busaale bweefe bwananikila haweene wo kwaaza nga kumanyana.
Ambolelako isonga ibaletele iyeye nibasaali beewe mwinambo.
Basaali beewe mbeele bataamba nibitongole bibigaba buyeedi.
Basaali beewe mbeele bayeeda baana bafuubi ni biidyo.
Nase namubolela iti ikyiili kwisomelo mumwaaka gwaase gugwagamayo.
Nga heesi namala busaale bweefe ndi mwiloselayo mumoni.
Nase mbeele ezako iweefe kumbonako, ne keeli naabi da.
Basaali beewe mbeele bangana lweekuuba yaba bakulistayo.
Bamala mwinaambo lyeefe myaaka gyidatu niyono bilayo.
Isese mbeele namanya iti lunaku lukadabule lwaawe  lwekwilayo.
Umukaana yo mbeele angana naabi nga nagana imuleteko iingo.
Yaba naagana imuleteko iingo heesi basaala imwangyule.
Basaali boose mbeele nabo baamanya bati indiko n'umusaale.
Mbeele kwakalawo kuyilana neenga kwakutawo zinaku da.
Imbuga yaawe yekugobolayo yadabula niyono kwabugutana.
Naza nigonzelela umukaana yo kutama neenga aloma asuula.
Aloma ati itigiti yeewe yaba iza kuwako nga aka kugobolayo niyo.
Nga heesi nakasikana kumukyuusa byambaso magyesi gibowa.
Nafanamo nga umuutu ugwile buyaazi mumbuga yeene yo.
Nabona nga umusaale wase weesi mbeele kunalanile naye alikuuza.
Nawulila buubi naabi nga mooyo gwoosi guli kuwawo.
Nazako ibukanisa iti inombe weele bakasikane kwilayo.
Neenga kulomba kwoose kwasuula paka baaza banina indege.
Nga bakyikunina indege umusaale woose yo eza iwose kusibula.
Asibuula nga ali kusubiza bati aza kugobola mwinambo.
Aloma ati nga ezele kugobola mwinambo niyo kuyilane.
Imbuga yo isese yaba nakalale nga kendi kugana kumusilako da.
Iwaliliza busa paka angwamukyifuba kuusibula niyo naye aze.
Atulika masiga ananika kulila alilila dala ni kuuminyako.
Alila paka awamo maani eza kukalikila mumikono gyase.
Nga heesi nabona ityo kataano isese nasila ndi niila kumusilisa.
Yaba isese weesi kyizinile naabi niyo uli kusilisa wakyaase.
Namanya busa iti yaba kugana kugali naabi kweesi kwaba nakwo.
Lunaku lweewe lwekuuza isese samweene niyi uwamuwelekesa.
Kwaza ni basaali beewe nga isese niyo uli kubafuga mukyidima.
Nabafuga nabadabusa kukyisaawe kye zindege banina.
Nga baninile idege boosi bawelelemo, nabawubila mukono.
Mbeele nga afunizgile buwandalafu adimila iwase ambolelako.
Buwandalafu bweewe mbeele kebuukasa kumuyeeda da.
Mbeele anziyigiina mubiitu byoosi bibimuhambako.
Mbeele kwalayila kuleka kwigata nga bakyikukugaata da.
Kyisubizo kyo mbeele kwakyiliinda bulayi naabi.
Nga heesi baaza badabula iingo iwaawe bakubila isimu.
Nabuya naabi kwaganila isimu yeene lwekuuba yaba nagonele.
Basali beewe yaba niyo bakubile isimu nga bagana inganikeko.
Yaba bali kugana inganikeko n'umukaana waawe.
Bahaamba isimu bamuyilila heesi ali kunyalise kuganikako.
Baayila isimu heesi ali kwaganika naabi paka yakalikako.
Neenga ikyikukalikako, kwafugilisana kunanika kuudya biidyo.
Namubolela iti nase nabuyile zisabiiti zibili nga kendya da.
Namubolela iti kyiilo nambaasa iyeye umweene enyene.
Naloselako iti muusi nambaasa iyeye umweene enyene.
Nga heesi nabmubolela ityo alila masiga anambo kumwiyakila.
Nase heesi indi nawulila nga ulikugana lulila nenga nigumisa.
Nga heesi nigumisa yaba ambasile ati natulileko kusimu.
Ikubolela iti ingana yeefe yaba unyala wambasa uti yebuwombesi.
Imbuga yeene yo anoomba ati ananike kuudyako biidyo.
Nafugilisa nenga nase namulomba iti ananike kuudyako.
Basaali beewe bananga kuuza kubakyalilako haanze.
Baloma bati inze busa kukyitebe kyikulu inoombe iviza.
Nga nazile kukyitebe kyikulu naloomba iviza bapelawo.
Mweesi gugwilako nanina indege naaza haanza ingo iwaawe.
Nabakubila isimu kubamanyisa iti nadabule kukyisaawe.
Naduya banindilile kaale nenga umusaale woose kaliko da.
Nambaasa iti bamulekele ingo kana mbeele ibisile inyuma.
Nga heesi banzaganila kwakyesana basudilako zisawo.
Katano nga kulikuuza kumotoka yaawe kunine yaba ikyikubateeba da.
Naza kubona umuutu eza inyuma iwase apola amimba zimoni.
Namanya busa umuutu weene lwe kasigaka kakamwamamo.
Nga heesi naganika lisiina lyeewe aseka nakyuka namugwa mukyifuba.
Kwanywesana kumala imbuga kwibilila kutu basaali beewe bali wo.
Nga kwamalile kwakyesana namubolela isaabo yeesi nikoyelemo.
Nase ambolela isambo yeesi ikoyelemo kumbona nase.
Kwingyila imotoka kwaaza nga kuganika ni basaali beewe.
Maka gaawe makulu dala lwekuuba galiko lumago lugali.
Yaba ikyikumanyako iti baaba weewe umukulu mwinaambo.
Nga ezele mwinambo lyeefe kabonekako nga umukulu da.
Abonekela dala nga umuzuungu busa wezindaalo.
Iwaawe aba umukulu we byebulimi mwinambo lyoosi.
Maka gaawe galindiwa ni basilikale ni zimbwa zegamagye.
Kwingila midyango nga gyidatu kuuza kudabula kuunzu yaawe.
Inzu yaawe mbeele bakyihaka ilaangyi imwaanga yonyene.
Yaba indi kwambasa iti liyo umugyeni guundi umukulu.
Maayi umusoni ambolela ati isese niyono umugyeni umukulu.
Izu  yaawe baagyitako lumago lwegamawa luleeyi.
Ikyiloombe bakubilayo matofali ge libuumba malayi.
Matofali ge libuumba gaba malayi naabai kwombakisa.
Malayi naabi ge kwombakisa inzu yoosi yakaba igolofa.
Matofali ge libuumba bagaseela ibeeyi lwekuuba malayi.
Nga ugana kugula kubeeyi indayi, uza ikyiloombe.
Nga wadabuule ikyiloombe uteeba busa muzeeyi wakaazi.
Kyinyoowa matofali geewe kegabamo ziifa zoosi da.
Matofali geewe umweene anyoowa kugomesa bulayi.
Agomesela mukyisiisa paka manyene gahandalala bulayi.
Matofali geene nga gahandalale bulayi ananika kugapanga.
Mweesi gudweena nga gwaweeleko, alanga basiya beewe.
Baasiya bokyi niyoono babamuyeeda kupanga itanuulu.
Bapanga itanuulu yegamatofali nga mitwaalo gyitaano.
Nga bapangile bamalile, maza mukyigona baleeza ziiku.
Ziiku zeene mubamu bisikyi bikulu hadweena ni bigyeekye.
Ziiku ziingyekye ziba zekwadubusila mulilo mukunyoowa.
Mulilo nga gwadubukile, bananika kugatabu bisikyi.
Ziiku zikulu zeene bazilaanga bigyeenga mululimi lweeengo.
Yaba nga bigyeenga byoosi byawelelemo, bananika kumaata.
Nga bananikile kumaata, bakola paka bigalilise yoosi.
Itanuulu yoosi yaba bagimaata bigalilisawo bolowo bwoosi.
Mulilo munyene yaba nga gwawolele, yaba bawumbulako.
Yaba bawumbulako kutulo niyono banyalise kwikyeenga.
Matofali gagashiile bulay yaba gakyuuka gikola matandalafu.
Matofali geewe yaba kagamalawo zisabiiti zibili da.
Inzu yebalebe boose baagyombakisa matofali 'gokyi.
Bagyombakila myeesi gyidatu bagyimala bagobaloyo.
Baatambisa ni zikokoto zingali kugyombaka yiima.
Musenyu guundi gweesi bataambisa niyo gugwaama ikyiloombe.
Musenyi gweesi baatambisa kwombaka musingyi gwambomba.
Kwombaka musingyi baatambisa musenyu gwe'kyiloombe.
Baatu baloma bati kaale ko yabezagawo kyitangata.
Silingi zeesi yayila zigula miguunda likumi mukyaalo.
Mabaati geesi baatambisa kugyibimba gaaba gekyuuma.
Ifula nga yakubile kogyiwulilako da lwekuuba masito.
Nga heesi bagyibiimba yaawa bananika kukuba kyipande.
Nga wamile mugati niyo utule hanze, udya mugati mwomele.
Bakubba kyipande hanze paka nayo bamala niyo bawaka.
Bananika kuwaka ilaangyi lwanyuma lwekubona nga yomele.
Basiya babagyihaka ilaangyi bagyihaka nikwizililisa kugali.
Nga bakyikunanika kugyihaka banyoowa kugula biganiwa.
Baaleeta miwaakyi gyeesi batambisa kuhaka ilaangyi.
Ilaangyi gyiindi yaba igana kugyitabula niyono bagyihake.
Nalundi ilangyi indala yaba igana kugyidubasamo mafuta.
Mafuta geesi yaba igana yaba kegali gezindaalo da.
Ilaangyi gyiindi yaba gana busa meezi kugyitabula.
Inzu yeene yo bagyihakisa ilaangyi yegyimilundi gyidatu.
Yagameezi, yegamafuta, ni itabule yeesi uwakilawo.
Bahakila zisabiiti zibili baaba bamalile mulimo gweene.
Kaale ko yabezagayo baaba mudweena kukyaalo kwo.
Baalinda imbuga indeeyi naabi nga kebafunako umwaana da.
Umuseeza ananika kuteeba umugyelema lwakyiina bakasaala da.
Umugyelema weewe amwilamo amubolela ati akyikumanyako da.
Bakalawo kuhamba inzila baze womusawo kumwiteebako.
Nga heesi badabula heesi umusawo, baduya baatu bagali.
Lunaku lwo kebabona umusawo da lwebugali bwe babaatu.
Lunaku lulwilako bagayalila munzila baduya nga umusawo aziile.
Lunaku lwekadatu baawuna kuuza baduya nga bakyikwigulawo da.
Bakalawo kwikala baliinda umuutu kuubigulilawo mudyango.
Bikalagako kumala masaawa gabili niyo baabigulilawo.
Yabayo umugyelema mudweena yaba ugwatile biwaanga uweeza.
Eeza abakyeesako amala abateeba kyibaletele kwigangyilo.
Bamubolela kyibaletele amala abagaanila abingyisa mugati.
Zitebe kweesi biikala zaba zindeyi nalundi zitandalafu.
Baamubolela buwandalafu bwaawe abatagyelesa boosi.
Amala ababolela ati anyala kubayeda mubuwandalafu bwaawe.
Baadayu nga ligangyilo gana keliliwo da heesi lyaba.
Umuutu yo aabbabolela ati ligangyilo lyokyi kelaba lituufu da.
Kyazakuduyikana kyiti maayi yo ni baaba yo babiibile.
Umusawo weesi baduyawo abatusako silingi zingali.
Aabalomela ati silingi zeesi basasula yaba zekulinda kyiifo.
Nabo kebamuwakanisa naabi da lwe mbeela yeesi baabamo.
Kyaalo kyoosi heesi batambila kyambaasa kyiti bangali.
Baatu bo boosi yaba babatambila mwigangyilo lyo babiifi.
Yaba boosi babiifi kwamila dala kumuutu ulinda mudyango.
Mweesi gugwilako bawulilako kumusomesi uli kweeza.
Yaba zilomo zimuganikiwako zindayi nalundi zegamaani.
Umusomesi yo kyi yaba ayizula magesi niikuumanya kugali.
Yaba nga wikale ninaye akubolela bibikuhambako byoosizana.
Yaba agaba magyeesi gagahamba kubyebulamu bwebabaatu.
Baatu mbeela bamuganikako lwaawa nga baamulindilila busa.
Lunaku lweesi bawulilako bati alikweeza buli muutu asangaala.
Baatu mbeele bamugana naabi lwekuuba mbeele kasasulisa da.
Yaba umubona waganika inaye muutu kumuutu akayeeda.
Yaba mukuyeeda lulala akuwanusa mugyesi gekukalo.
Lulala mbeele agaba bulesi bweewe buuba mukakyupa.
Yaba nga alikukumonyesa kyekukola akumonyesa busa.
Yaba akumonyesa busa mukutu mwoowo niyo wamanya.
Yaba nga wezele numusakulu woowo abamonyesela hadweena.
Kataano nga lunaku lwadabuule maayi yo ni baaba baaza.
Umusomesi aababonela kyibala abamanya kyeesi bagana.
Aamanya ni buwandalafu bweesi babitilemo bwoosi.
Bamudabulako bananika kumubolela buwandalafu bwaawe.
Abakalinisa aloma ati aabamanya kaale lweekuba ababonako.
Ababolela ati yaba ababonako kaale mubyambaso byeewe.
Aza mumoni ababolela bisigaake byoosi nga heesi byaba.
Aababolela ni byeesi mbeele bakabolelako umuutu da.
Aababolela ni byeesi mbeele bambaasizaga lwaawa.
Umusomesi amugumisa ati akalila da inyaanga yo.
Amugumisa aloma ati kubonabona kwaawe kwawelewo.
Nga amalile abamonyesa busa mukutu mwaawe abasibula.
Baaza nenga batama nga bali kwambaasa ku byeesi bawulile.
Yaba niyo mulundi gwaawe gugwanyoowa kuganikako ninaye.
Kyimonyo kyeesi ababolela kyaba kwikalilikako myeesi gyibili.
Nga heesi umusomesi ababolela, baaza bikalilika myeesi gyibili.
Mweesi gwekabili niyo mweesi umugyelema aheselamo.
Umusomesi abalomela ati bakasaale baana bakwaana.
Myeesi wenda nga gyaweeleko maayi biisa byamunanikako.
Nga heesi eza mangu go asuda umugyelema atamumotoka.
Umusakulu weene eza ni motoka yeesi basudilamo umugyelema.
Badabula wangu mwigangyilo bamuyila heesi basalila.
Nga bamuyilile yo bamungwonangwona bamuloma kusindika.
Yaba gundi alikumukubilisa kusindika nigamaani goosi.
Azinikana kwaama saawa musanvu zegumuusi paka hangolobe.
Aganzuluka saawa zibili zekyiilo niyo basawo bamutulako.
Nga heesi aganzulukuka buli muutu aaba nigumwikoyo.
Baasaala bakwaana babili basiinde buli muutu ikoya.
Yabayo umutangilisi mudweena wekyisinza mukyaalo.
Nenga yaba mulugoosi lweewe lwo iliyo kyidambikilako.
Yabayo zilomo zizaganikiwa kumuseeza yo ziziyangisa baatu.
Ibugisu umuseeza yeesi weesi bakyikukala aba umusiinde.
Nga wingyiile ipalu niyono bananike kukulanga umuseeza.
Yaba umuutu yeesi ukyikwingila ipalu bamulaanga umusiinde.
Bakulaanga makoba lwekuuba bakyikukusheetako kyikoba da.
Nakyiindi bifuku binakyi baatu baza mwigangyilo babakala.
Mudweena aleeta kyambaaso kyekumuyeeda nga heesi ali.
Yaba boosi basaale beewe nga abiyigyiina naabi.
Nga heesi bamala kufugilisana baaza balaanga umusakulu.
Baamulaanga abahelekeseko mukyisaali heesi bali kuuza.
Aganika nga uli kangaya busa nenga baakye bamuseemba.
Aloma ati awulileko ati mudweena kwibobo umusiinde.
Buli muutu kwiibo igaana bati kaali neyeye da.
Kagyila baloma bati buli muutu atuseyo yeewe.
Abalomba ati bamuyede bakaganikilako umuutu da.
Baaza bateesa n'umukyebi eze ingo iweewe amukyebe.
Nga ezele abateeba silingi zingali nenga biwayo kuzisasula.
Baaba yo bamukolako mukyiminyi ela baatu kebamanya da.
Baaba yo eyangisa baatu bagali kuuba nga yaba akyiili.
Baatu bade beene babamumanyako baloma bati yaba atyamo.
Baatu baloma bati kukyeba ipalu ligobi lyebamasaaba.
Bamasaaba bonyene mwinambo lyeefe niyono bakyeba ipalu.
Mweenya gwa kadodi gusuda ni baana bagyeekye.
Baana bagali bagotela mukadodi mwo lwe gumweenya.
Lulala nga wabaduyile banyala kubakolako busigu.
Kagyila kyiba kyilayi basaali boosi kuliinda baana baawe.
Baza badya biidyo byebabaatu batyo paka byaawa.
Ebobo bibilila bati bali kuzinisa umuutu uwalima kasooli.
Baana baandi bayigilayo bumeesi lwekuunywa kugali.
Mwenya gwakadodi nga gwafugile, gusuda ni bakyayatu.
Baatu balala nga mweenya gwabaninile, kebadya da.
Bagana basaali babafugilise kuuza hoosi heesi bagana.
Balala bawombesa basaali baawe bati bali kuuza mukatale.
Baza nga baali kuuza mukatale bakyuusa baza mwenya.
Biitu binanikiile mumaani biweela mubunyifu bugali.
Kyibiina kyinyoowa niyo kyeesi baana bayigilamo kuganika.
Kyibiina kyekabili niyo kyeesi bayigilamo kuhandiika .
Byonyene kubyeesi bahandiika niyo muuli zinyukuta.
Umwaana  nga akyikuyiga kuhandiika kebamufugilisa  da.
Kebabamufugilisa kuuza mukyibiina kyikyilako da.
Banyoowa kubona bati amanyile kuhandiika zinyukuta.
Hati nga amanyile kuhandiika zinyukuta, bamufugilisa.
Baana bagali kyibayilila imbuga indeeyi kuyiga kuwandiika.
Mukyibiina kyekadatu babalegela kuhandiika zilomo.
Bigyezo byo niyono bibaletela kusoma ni gamaani.
Bigyezo byeesi babawa babifunisila kyibala naabi.
Beeza niyono bafunise bigyezo byebabaana boosi.
Lulala nga babeele nikufunisa bigyezo bapangisa lisomelo.
Bapangisa kyiifo kyibalaayi niyono bafunisilemo bigyezo.
Lwaawa bakulu bateeba nga iliyo kyiifo kyibalaayi.
Iliyo baatu belugoosi beesi ukanyala kwikasa babili da.
Kyili nga heesi mufuna zi boodabooda kuuza hakuutu.
Kebasudanako da lwekuuba nga bikaale bamalawo kyiifo.
Baatu banefu bafuna buwandalafu bugali mukugyenda.
Kagyila kyiba kyilayi kubafako musambo yabutaawa.
Zingubo zaawe zitela kuuba zingaliko kuminyako ziindi.
Kwabako n'musomesi weefe kaale ko nga yaba umunefu.
Nenga yaba asekesa naabi, kagyila kwamugana naabi.
Yaba lulala ezela musaati yegamapeesa nenga akyikubowa da.
Yaba biitu byeewe byoosi byaganika bisekesa busa.
Yaba baana bamutyuka kapo lwekuuba yaba umusaale waawe.
Yaba asomesa kubala neenga kagwatako nga baakye da.
Yaba iyeye igwatila bisaati byeewe bindi bityo.
Yaba baana kebagwako kubala da lwekuugana  umusomesi.
Lwaawa yaba iyeye niyono weesi batobola nga umusomesi uminyile.
Basomi boosi mbeele nga bali kwilayo isomelo bamukyeesa.
Yaba basomesi balala baamuhambila ligogo kulwekumugana.
Kagyila baluka lukwe bati niyono umukulu amuwoone.
Baagana umukulu welisomelo amuwoone banyene batamewo.
Mukyifo kyekubidya bahaamba babigabila imbwa.
Nga heesi babiwa imbwa, bwaza kukya mudikini nga yafiile.
Nga heesi baduya imbwa gana yafiile baatu baatya.
Baatya naabi lwekuba umuutu agana kwiita umusomesi.
Umusomesi iyeye aakubolela ati iliyo umusomesi ukamugana da.
Kagyila afuba naabi kubona bati umusomesi umulala yo atulawo.
Lunaku luudi amuziila mubalaguzi nenga byamukaasa.
Umuutu yeesi aaza kufuna malogo amulabula byeesi akola.
Nga amuwa malesi go aamulomela ati agaliinde bulayi.
Aloma ati meezi nga gezila kutoonyamo anagwa buyaazi.
Nakyityo yaba akile kugaliinda ifula kuleka kukubamo.
Yaba umulagusi aloma ati malesi go agabiike bualyi.
Ananika apolapola nga uli kusaaga busa paka biloselako.
Bwaza kukya nga umusomesi yo kakyifananako umuutu da.
Bamugyeesa mubasawo bekyimali nabyo byabakaasa.
Yaba buli weesi bazako abalomela ilomo yeene ndweena.
Yaba bababolela bati umusomesi yo uweene niyono uwilogele.
Mukugana aloge baakye, umweene amaliliza nga ilogele.
Baamugyeesa batyo kudabusa heesi baduya ikanisa.
Nga baduyile ikanisa, buli muutu aloma bati bamwingise mugati.
Iliyo baatu babafugilisa bati anawona agobole iingo.
Aza nga atebelesa kyikyazinile umulebe weesi basudile.
Nga awulile buli kyiitu kyeesi bamubolela, eza heesi umulwaale.
Amuteeba bitebo bibili busa niyona amutandiikako.
Amuteeba lisiina lyeewe lyeesi mbeele atambisa isomelo.
Aamuteeba liina lweesi asembayo kuudya biidyo.
Kyekabili ilamo ati asembayo kuudya isabiiti iyaweele.
Umusomesi nga aboone buziina bweewe, aamuwonesa.
Nenga nga alikumuwonesa amulomela kuuza kwisonesa.
Aamulomela aze ayoode umusomesi yo amwisonesele.
Nakyityo aaza aduyana n'umusomesi yo bangwoona biitu.
Isabiiti iyilako boosi bahamba inzila baaza kusaba bombizana.
Yaba umusiya umugyekye abuya naabi ni maayi.
Yaba amanyikana mungo mwaawe nikukyalo kyoosi.
Baba wewe yaba amugana naabi kuminyako yaya weewe.
Yaba maayi iyeye agana naabi umuduwa kuuminya.
Mbeele nga waganile kukola kyiitu kyoosi uganika n'umukulu.
Ludweena nga umusiya umukulu azile, iliyo kyikyabawo.
Yaba nga kaale umusiya umugyekye iyeye atama ingo.
Yaba nga atamile ingo, ayedako maayi weewe mwidekelo.
Nakyityo mbele umusiya umuduwa yo mbeele amanya kudeeka.
Lunaku ludweena yaya umukulu aaza mukyigona nga zindaalo.
Lunaku lwo agobala nga kakkufunako inyama yoosi da.
Agobola iingo nga aluwile naabi nalundi inzala yamudiile.
Aduya wakye umulnda nga alikuudya biidyo byeewe.
Yaba alini gamafugye geesi yaba alikuudya lunaku lwo.
Kagyila akalawo kumulombako amuweko bufugye budambi.
Ayaya weewe umugyeekye amulomela ati amuwe busika bweewe.
Nakyityo amuwako bufugye adya niyaya wewe afaugilisa.
Adya biidyo byo paka byamwigutisa asiima yaaya weewe.